b'\n_START_ARTICLE_\nKumbija\n_START_PARAGRAPH_\nKumbija (isp. cumbia) \xe2\x80\x93 tai tradicinis muzikos \xc5\xbeanras, kurio kilm\xc4\x97s \xc5\xa1alis yra Kolumbija. Kumbija nuo seno buvo viliojimo ritualo dalimi ir savo esme nelabai pasikeit\xc4\x97 iki \xc5\xa1i\xc5\xb3 dien\xc5\xb3. Kumbijos viliojan\xc4\x8dio ritmo ir judesio harmonija skirta \xc5\xa1okiui poromis.\n_START_SECTION_\nKilm\xc4\x97\n_START_PARAGRAPH_\nTai trij\xc5\xb3 kult\xc5\xabr\xc5\xb3 - Afrikos juodaod\xc5\xbei\xc5\xb3, ind\xc4\x97n\xc5\xb3 ir europie\xc4\x8di\xc5\xb3 - mi\xc5\xa1inio rezultatas. I\xc5\xa1 juodaod\xc5\xbei\xc5\xb3 muzikos tradicij\xc5\xb3 kumbija per\xc4\x97m\xc4\x97 b\xc5\xabgnus, i\xc5\xa1 ind\xc4\x97n\xc5\xb3 \xe2\x80\x93 fleit\xc4\x85, kuri yra pagrindinis muzikos elementas, i\xc5\xa1 europie\xc4\x8di\xc5\xb3 \xe2\x80\x93 kai kurias melodij\xc5\xb3 variacijas, choreografij\xc4\x85 ir \xc5\xa1ok\xc4\x97j\xc5\xb3 kostiumus._NEWLINE_\xc5\xbdodis kumbija yra kil\xc4\x99s i\xc5\xa1 afrikieti\xc5\xa1ko \xc5\xbeod\xc5\xbeio \xe2\x80\x9eCumb\xc3\xa9\xe2\x80\x9d, kuris rei\xc5\xa1kia linksmybes ar \xc5\xa1vent\xc4\x99. Kumbija susik\xc5\xabr\xc4\x97 apie XVIII a., po ilgo trij\xc5\xb3 kult\xc5\xabr\xc5\xb3 vienijimosi. Kumbija kaip muzikos \xc5\xbeanras kurtis prad\xc4\x97jo dar Afrikoje (African Guinean cumbe)._NEWLINE_Kumbija savyje suderina afrikieti\xc5\xa1kus b\xc5\xabgnelius, perkusij\xc4\x85, akordeon\xc4\x85, gitar\xc4\x85, fleit\xc4\x85 ir didel\xc4\x99 \xc4\xafvairov\xc4\x99 kit\xc5\xb3 instrument\xc5\xb3. \xc5\xa0ioje muzikoje dominuoja ritmai, tad tekstams neteikiama didel\xc4\x97 reik\xc5\xa1m\xc4\x97.\n_START_SECTION_\nTipai\n_START_PARAGRAPH_\nKumbija yra populiari ne tik Kolumbijoje. \xc5\xa0is ritmas netruko i\xc5\xa1plisti \xc4\xaf kitas Lotyn\xc5\xb3 Amerikos \xc5\xa1alis, tarp luri\xc5\xb3 yra: Salvadoras Meksika, \xc4\x8cil\xc4\x97, Venesuela, Argentina, Peru. Priklausomai nuo \xc5\xa1ali\xc5\xb3, kurios ry\xc5\xbetasi adaptuoti kumbijos stili\xc5\xb3, ji \xc4\xafgauna vis kitok\xc4\xaf skambes\xc4\xaf._NEWLINE_Kumbija yra \xc4\xafvairi\xc5\xb3 tip\xc5\xb3. I\xc5\xa1skiriama klasikin\xc4\x97 kumbija, modernioji kumbija ir kumbiamba. Kumbiada nuo kumbijos skiriasi tuo, kad pastar\xc4\x85j\xc4\x85 atlieka muzikant\xc5\xb3 grup\xc4\x97, o \xc5\xa1ok\xc4\x97jai \xc5\xa1oka su \xc5\xbevak\xc4\x97mis arba deglais rankose. Kumbiada yra atliekama akordeono ir fleitos pagalba ir be \xc5\xbevaki\xc5\xb3._NEWLINE_Kiti kumbijos tipai - kumbion (Cumbi\xc3\xb3n), kumbija valjenata (Cumbia Vallenata), kumbija \xe2\x80\x93lambada (Cumbia Lambada), kumbija-son (Cumbia-Son).\n_START_SECTION_\nIstorija\n_START_PARAGRAPH_\nAfrikieti\xc5\xa1kai ritmai \xc4\xaf Kolumbij\xc4\x85 pateko kartu su Afrikos vergais, atve\xc5\xbetais \xc4\xaf Lotyn\xc5\xb3 Amerik\xc4\x85 Kolumbijos Karib\xc5\xb3 pakrant\xc4\x97s ir Panamos nukariavimo ir kolonizacijos epochos metu. Dar XX a. prad\xc5\xbeioje elito ir vald\xc5\xbeios nepripa\xc5\xbeinta kumbija tebuvo \xc5\xbeemosios klas\xc4\x97s atstov\xc5\xb3 muzika \xe2\x80\x93 vulgar\xc5\xabs \xc5\xa1okio judesiai ir laukiniai ritmai. Vis tik kumbijos nenustojo \xc5\xa1okti, nors ir slapta. Kumbija i\xc5\xa1liko ir tapo Kolumbijos nacionaline muzika tik Kolumbijos \xc5\xbeemesniosios klas\xc4\x97s atstov\xc5\xb3 d\xc4\x97ka. 1950 m. pasirod\xc4\x97 pirmoji kumbija, \xc4\xafra\xc5\xa1yta pardavimui. V\xc4\x97liau pasirod\xc4\x97 kumbijos, sukurtos pagal Solede\xc3\xb1o Efra\xc3\xadn Mejia, Juan Corralito, Antonio Lucia Pacheco. Kumbija labiausiai \xc4\x97m\xc4\x97 plisti apie 1960 metus._NEWLINE_D\xc4\x97l vietos, kurioje gim\xc4\x97 kumbija yra vis dar gin\xc4\x8dijamasi. Pasak Jos\xc3\xa9 Barros, kumbijos gimtin\xc4\x97 yra ind\xc4\x97n\xc5\xb3 \xc5\xa1alis Los Pokabujis (El Banko regionas, Magdalena). Kiti teigia, kad yra kilusi i\xc5\xa1 Sjenagos (Magdalena), arba i\xc5\xa1 Soledado (Atlantiko).\n_START_SECTION_\n\xc5\xa0iandiena\n_START_PARAGRAPH_\nDabar Lotyn\xc5\xb3 Amerikoje kumbija rei\xc5\xa1kiasi per pop-\xc5\xa1oki\xc5\xb3 muzik\xc4\x85 diskotekose, radijuose ir pan. Modernioji kumbija susimai\xc5\xa1iusi su hip-hop, elektronika, rap, rokas, reggae ar dub ir kitais muzikos ritmais yra itin populiari XXI a. \xc5\xa0iuo metu, vienas populiariausi\xc5\xb3 kumbijos stiliaus k\xc5\xabrini\xc5\xb3 yra Samim - Heater.'